b'\n_START_ARTICLE_\nAromer\n_START_SECTION_\nMorfologia\n_START_PARAGRAPH_\n\xc3\x89s un arbust caducifoli (en una part de la seva zona de distribuci\xc3\xb3, per\xc3\xb2 perennifoli en la majoria dels llocs) que fa de 8 a 10 m d\'alt. Les branques tenen nombroses llargues espines estipulars blanques, d\'1,5 a 5 cm. _NEWLINE_Les fulles s\xc3\xb3n compostes i bipinnades, amb 10-25 parells de fol\xc3\xadols, els quals poden fer de 5 a 7 x 1,5 mm. El pec\xc3\xadol fa de 4 a 10 cm i duu un petit gland._NEWLINE_Els seus glom\xc3\xa8ruls fan 12 mm de di\xc3\xa0metre amb les flors grogues i molt perfumades, per aix\xc3\xb2 ja en llat\xc3\xad origin\xc3\xa0 el mot aroma. Floreix de febrer a mar\xc3\xa7. Els fruits, dits aromes, s\xc3\xb3n llegums cil\xc3\xadndrics de prop de 7 cm de llargada. Les llavors s\xc3\xb3n brunes, de vora 7 mm de llarg.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nEs creu que \xc3\xa9s origin\xc3\xa0ria de l\'Am\xc3\xa8rica tropical i ha estat estesa per l\'\xc3\xa9sser hum\xc3\xa0 en altres zones c\xc3\xa0lides com les d\'\xc3\x80frica i Austr\xc3\xa0lia. _NEWLINE_A les Illes Fiji i part d\'Austr\xc3\xa0lia, es considera una esp\xc3\xa8cie invasora. Prospera en s\xc3\xb2ls salins o s\xc3\xb2ls s\xc3\xb2dics.\n_START_SECTION_\nEtimologia i \xc3\xbas\n_START_PARAGRAPH_\nEl nom d\'aquest t\xc3\xa0xon "farnesiana" prov\xc3\xa9 del bot\xc3\xa0nic Odoardo Farnese (1573\xe2\x80\x931626), el qual, sota el patronatge d\'Alessandro Farnese, mantingu\xc3\xa9 un jard\xc3\xad bot\xc3\xa0nic privat a Roma (els Jardins Farnese) i va importar l\'aromer a It\xc3\xa0lia. L\'an\xc3\xa0lisi de les ess\xc3\xa8ncies florals d\'aquesta esp\xc3\xa8cie, molt usada en perfumeria, dona lloc al sesquiterp\xc3\xa8 biosintetitzat farnesol, que es troba com un precursor de l\'esterol en les plantes i el precursor del colesterol en animals._NEWLINE_Es cultiva per fer tanques._NEWLINE_L\'escor\xc3\xa7a se\'n fa servir pel seu contingut en tan\xc3\xad. Les fulles es fan servir com un saboritzant de tamarinde en els chutneys i els llegums torrats en plats dol\xc3\xa7os i agres._NEWLINE_Les flors es destil\xc2\xb7len per tal de produir el perfum anomenat Cassie. _NEWLINE_De les fulles, tamb\xc3\xa9 se\'n fa un farratge amb un contingut de prote\xc3\xafna del voltant del 18%.'